FI Euroopan unionin virallinen lehti L 311/3

KOMISSION ASETUS (EY) N:o 1135/2009,

annettu 25 päivänä marraskuuta 2009,

Kiinasta peräisin olevien tai sieltä lähetettyjen tiettyjen tuotteiden tuontia koskevien erityisten edellytysten käyttöön ottamisesta ja päätöksen 2008/798/EY kumoamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan,

sekä katsoo seuraavaa:

(1) Asetuksen (EY) N:o 178/2002 53 artiklassa säädetään mahdollisuudesta toteuttaa asianmukaisia yhteisön kiireellisiä toimenpiteitä kolmannesta maasta tuotavien elintarvikkeiden ja rehujen osalta ihmisten terveyden, eläinten terveyden tai ympäristön suojelemiseksi, jos kyseessä olevaa riskiä ei voida tyydyttävällä tavalla hallita yksittäisten jäsenvaltioiden toteuttamilla toimenpiteillä.

(2) Komission tietoon saatettiin syyskuussa 2008, että Kiinassa on havaittu korkeita melamiinipitoisuuksia maitopohjaisessa äidinmaidonkorvikkeessa ja muissa maitotuotteissa. Jotta voitaisiin torjua rehujen ja elintarvikkeiden korkeille melamiinipitoisuuksille altistumisesta mahdollisesti aiheutuvia terveysvaaroja, Kiinasta peräisin olevien tai sieltä lähetettyjen maitoa sisältävien tuotteiden tai maitotuotteiden tuontia koskevien erityisten edellytysten käyttöön ottamisesta ja komission päätöksen 2008/757/EY kumoamisesta 14 päivänä lokakuuta 2008 tehdyssä komission päätöksessä 2008/798/EY (2) säädetään kiellosta tuoda yhteisöön maitoa sisältäviä tuotteita ja maitotuotteita sekä soijaa ja soijatuotteita, jotka on tarkoitettu erityisravinnoksi vauvoille tai pikkulapsille, ja edellytetään jäsenvaltioilta järjestelmällisten tarkastusten tekemistä kaikkien Kiinasta peräisin olevien tai sieltä lähetettyjen maitoa tai maitotuotteita taikka soijaa tai soijatuotteita sisältävien rehujen ja elintarvikkeiden sekä elintarvikkeisiin ja rehuihin tarkoitetun ammoniumkarbonaatin lähetysten tuonnissa. Kyseisen päätöksen mukaan 2,5 mg/kg on sopiva melamiinin pitoisuusarvo, jolla voidaan erottaa väistämätön taustakuormitus kielletystä elintarvikkeiden väärentämisestä.

(3) Päätöksen 2008/798/EY 2 artiklan 4 kohdan mukaisesti elintarvikkeita ja rehuja koskevan nopean hälytysjärjestelmän (RASFF-järjestelmän) kautta tehdyt ilmoitukset, jotka liittyvät melamiinin liian korkeisiin tasoihin Kiinasta peräisin olevissa kyseisissä elintarvikkeissa ja rehuissa, ovat vähentyneet merkittävästi tammikuusta 2009, ja Kiinan viranomaiset ovat toimittaneet takeet yhteisöön vietyjen tällaisten tuotteiden melamiinivalvonnasta. Sen vuoksi on aiheellista tarkistaa päätöksessä 2008/798/EY annettuja toimenpiteitä.

(4) Kun otetaan huomioon, että maitoa tai maitotuotteita ja soijaa tai soijatuotteita sisältävät tuotteet, jotka on tarkoitettu erityisravinnoksi vauvoille ja pikkulapsille, edustavat vauvojen ja pikkulasten ensisijaista ja joissakin tapauksissa ainoaa ravinnonlähdettä, on aiheellista säilyttää tällaisten Kiinasta peräisin olevien tuotteiden tuontikielto yhteisöön. Jäsenvaltioiden olisi varmistettava, että kaikki markkinoilla mahdollisesti olevat tällaiset tuotteet hävitetään viipymättä.

(5) Kaikkien Kiinasta peräisin olevien tai lähetettyjen maitoa tai maitotuotteita ja soijaa tai soijatuotteita sisältävien rehujen ja elintarvikkeiden sekä elintarvikkeisiin ja rehuihin tarkoitetun ammoniumkarbonaatin järjestelmälliset tarkastukset eivät puolestaan ole enää tarpeen, kun otetaan huomioon RASFF-ilmoitusten määrän merkittävä väheneminen, joten niiden fyysisiä tarkastuksia olisi harvennettava. Koska 2,5 mg/kg on edelleen sopiva melamiinin pitoisuusarvo, jolla voidaan erottaa väistämätön taustakuormitus kielletystä elintarvikkeiden väärentämisestä, enemmän melamiinia sisältävien tuotteiden ei pitäisi päästä rehu- ja elintarvikeketjuun ja ne pitäisi hävittää turvallisesti.

(6) Päätöstä 2008/798/EY olisi sen vuoksi muutettava. Kun kuitenkin otetaan huomioon muutossäännösten luonne, on aiheellista korvata kyseinen päätös asetuksella, jota voidaan tarkistaa myöhemmin jäsenvaltioiden suorittamasta valvonnasta saatujen tulosten perusteella.

(7) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Tässä asetuksessa viittauksella Kiinaan tarkoitetaan Kiinan kansantasavaltaa.

2 artikla

Tuontikielto

1. Kielletään erityisravinnoksi tarkoitetuista elintarvikkeista 6 päivänä toukokuuta 2009 annetun Euroopan parlamentin ja neuvoston direktiivin 2009/39/EY (3) mukaisten Kiinan kansantasavallasta peräisin olevien tai sieltä lähetettyjen vauvoille tai pikkulapsille erityisravinnoksi tarkoitettujen maitoa, maitotuotteita, soijaa tai soijatuotteita sisältävien tuotteiden tuonti yhteisöön.

2. Jäsenvaltioiden on varmistettava, että kaikki markkinoilla olevat tällaiset tuotteet poistetaan ja hävitetään viipymättä.

3 artikla

Ennakkoilmoitus

Rehu- ja elintarvikealan toimijoiden tai niiden edustajien on ilmoitettava ennakolta 4 artiklan 3 kohdassa tarkoitetulle valvontapaikalle arvioitu saapumispäivä ja -aika jokaisesta lähetyksestä, joka on peräisin tai joka on lähetetty Kiinasta ja joka sisältää elintarvikkeisiin ja rehuihin tarkoitettua ammoniumkarbonaattia sekä maitoa, maitotuotteita, soijaa tai soijatuotteita sisältäviä elintarvikkeita tai rehua.

4 artikla

Valvontatoimenpiteet

1. Jäsenvaltioiden toimivaltaisten viranomaisten on suoritettava asiakirjojen tarkastus, tunnistustarkastus ja fyysinen tarkastus, mukaan luettuna laboratoriotutkimukset, kaikille muille kuin 2 artiklan 1 kohdassa tarkoitetuille Kiinasta peräisin oleville tai sieltä lähetetyille elintarvikkeisiin ja rehuihin tarkoitetun ammoniumkarbonaatin sekä maitoa, maitotuotteita, soijaa tai soijatuotteita sisältävien elintarvikkeiden tai rehun lähetyksille, jotka on tarkoitettu tuotaviksi yhteisöön.

Tunnistustarkastus ja fyysinen tarkastus, mukaan luettuna näytteenotto ja määritykset melamiinipitoisuuden valvomiseksi, on suoritettava noin 20 prosentille tällaisista lähetyksistä.

Jäsenvaltiot voivat suorittaa fyysisiä tarkastuksia pistokokein muille Kiinasta peräisin oleville rehuille ja elintarvikkeille, joiden proteiinipitoisuus on korkea ja jotka on tarkoitus tuoda yhteisöön.

Tässä kohdassa tarkoitetuilla fyysisillä tarkastuksilla pyritään erityisesti varmistamaan tuotteen melamiinipitoisuus. Lähetykset pidetään virallisessa valvonnassa, kunnes laboratoriotutkimuksen tulokset ovat käytettävissä.

2. Tuote, jonka havaitaan sisältävän yli 2,5 mg/kg melamiinia 1 kohdan mukaisesti suoritetun valvonnan jälkeen, ei saa päästä rehu- ja elintarvikeketjuun ja on hävitettävä turvallisesti.

3. Edellä 1 kohdassa tarkoitetut tarkastukset on tehtävä valvontapaikoissa, jotka jäsenvaltiot ovat nimenomaisesti nimenneet tätä tarkoitusta varten.

Jäsenvaltioiden on saatettava luettelo valvontapaikoista yleisön saataville ja lähetettävä se komissiolle.

4. Lähetysten luovutus vapaaseen liikkeeseen edellyttää, että rehu- ja elintarvikealan toimija tai niiden edustaja esittää tulliviranomaisille näytön siitä, että 1 kohdassa tarkoitettu virallinen valvonta on suoritettu ja fyysisistä tarkastuksista, jos niitä vaaditaan, on saatu myönteinen tulos.

5 artikla

Selvitykset

Jäsenvaltioiden on toimitettava komissiolle kolmen kuukauden välein selvitys kaikista määritystuloksista, jotka on saatu 4 artiklan 1 kohdassa tarkoitetun valvonnan yhteydessä. Selvitys on toimitettava kutakin vuosineljännestä seuraavan kuukauden aikana.

6 artikla

Kustannukset

Rehu- ja elintarvikealan toimijat vastaavat kaikista kustannuksista, jotka aiheutuvat 4 artiklan 1 kohdassa tarkoitetusta virallisesta valvonnasta, mukaan luettuna näytteenotto, määritys, varastointi ja mahdolliset vaatimustenvastaisuuden johdosta toteutettavat toimenpiteet.

7 artikla

Kumoaminen

Kumotaan komission päätös 2008/798/EY.

Viittauksia kumottuun päätökseen pidetään viittauksina tähän asetukseen.

8 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan sen voimaantulopäivästä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 25 päivänä marraskuuta 2009. Komission puolesta Androulla VASSILIOU Komission jäsen

(1) EYVL L 31, 1.2.2002, s. 1.

(2) EUVL L 273, 15.10.2008, s. 18.

(3) EUVL L 124, 20.5.2009, s. 21.